Man wat glo huiswerker verkrag wil nie borgtog hê nieDie beskuldigde tydens ‘n vorige verskyning. Foto: ANA. ŉ 45-jarige man het Donderdag in die Bronkhorstspruit-landdroshof verskyn nadat hy na bewering sy huiswerker verkrag het. Die beskuldigde het besluit om sy aansoek om borgtog te laat vaar en het geen emosie getoon toe hy in ŉ volgepakte hof voor landdros Ignatius du Preez verskyn het nie. Du Preez het aan die beskuldigde gesê hy staar die moontlikheid van lewenslange tronkstraf in die gesig indien hy skuldig bevind word aan die aanklagtes teen hom. Hy staan tereg op tien aanklagte, insluitend verkragting, seksuele aanranding en kwaadwillige saakbeskadiging. Ehleketani Maluleke, die beskuldigde se regshulprokureur, het nie redes verskaf oor hoekom haar kliënt sy aansoek om borgtog laat vaar het nie. Die staat het versoek dat die saak tot 5 Februarie uitgestel word om te wag vir die uitslae van DNS-toetse en om meer tyd te gee vir verdere ondersoek. Honderde mense het buite die hof saamgedrom en in solidariteit met die beweerde slagoffer betoog. Maroela Media het vroeër berig die man is verlede week in hegtenis geneem nadat hy glo die 41-jarige huiswerker in sy huis verkrag en na bewering gedwing het om seksuele dade met sy hond te pleeg. Die man het die vrou glo verlede Maandag in ŉ kamer in sy huis in Riamarpark in Bronkhorstspruit, oos van Pretoria, ingesleep en haar tot vroeg die volgende oggend herhaaldelik verkrag, waarna hy glo die hond betrek het. Hy het verlede Donderdag vir die eerste keer in die hof verskyn. Die saak is tot vandag uitgestel vir die borgtogaansoek.